अब टीमें हमारे लिए कड़ी चुनौती खड़ी करेंगी : प्रायर  
भारत को रैंकिंग में पहले स्थान से हटाने के बाद इंग्लैंड के विकेटकीपर प्रायर को लगता है कि टीम को कड़ी चुनौतियों के लिए तैयार हो जाना चाहिए।
भारत को टेस्ट रैंकिंग में पहले स्थान से हटाने के बाद इंग्लैंड के विकेटकीपर मैट प्रायर को लगता है कि अब उनकी टीम को कड़ी चुनौतियों के लिए तैयार हो जाना चाहिए। भारत के खिलाफ शानदार प्रदर्शन के बाद शीर्ष पर कब्जा जमाने वाली इंग्लैंड के खिलाड़ी प्रायर ने कहा कि इस स्थान पर पहुंचने के कारण अब उन्हें पहले से अधिक चुनौतियां मिलेंगी।  प्रायर ने द डेली टेलीग्राफ में लिखा, हम नंबर एक स्थान पर पहुंच गए हैं, लेकिन अब हमें यहां पर बने रहना और सुधार करना होगा। हमें इन सर्दियों में उप महाद्वीप की चुनौती के लिए तैयार होना होगा।  उन्होंने कहा, हमें पाकिस्तान के खिलाफ संयुक्त अरब अमीरात में टेस्ट शृंखला खेलनी है और इसके बाद श्रीलंका में टेस्ट शृंखला खेलनी है। लेकिन इसकी तैयारी पहले ही शुरू हो चुकी है। प्रायर ने कहा कि उन्हें लगता है कि अब इंग्लैंड नंबर एक टेस्ट टीम बन गई है, तो अंतरराष्ट्रीय टीमों से उन्हें कड़ी चुनौती मिलेगी।  उन्होंने कहा, जब आप दुनिया की नंबर एक टीम के खिलाफ हो, तो कोई भी आपको हराना चाहता है। लोग आपको निशाना बनाते हैं, इसलिए आपको अपने खेल में सुधार करते रहना होगा। प्रायर ने कहा, इससे (नंबर एक रैंकिंग से) कुछ दबाव बनता है, लेकिन हमने दुनिया की पूर्व नंबर एक टीम भारत के खिलाफ इस शृंखला में इसे नहीं बनने दिया। यह अच्छा संकेत है।